Kaapstad-droogtekrisis: Verbruik uiteindelik laer as teikenFoto: Pixabay.com Damvlakke het tot 24,1% gedaal, dit is 1% laer as ŉ week gelede. Met die laaste 10% van ŉ dam se water wat grootliks nie bruikbaar is nie, beteken dit dat die damvlakke tans op 14,1% staan. Verbruik was die afgelope week 685 miljoen liter water per dag, dit is 15 miljoen liter minder as die kollektiewe verbruikersteiken van 700 miljoen liter water per dag. “Dit is bemoedigend om te sien dat die kollektiewe waterverbruik nou vir die eerste keer laer is as die teiken sedert waterbeperkings ingestel is, maar dié goeie nuus kom saam met die waarskuwing dat water steeds bespaar moet word. “Ons bedank die verbruikers wat steeds bly water bespaar, maar die risiko bestaan dat verbruikers dalk sal besluit om meer water te gebruik, nadat ons klein bietjie reën gehad het,” het Xanthea Limberg, burgemeesterskomiteelid van die Stad Kaapstad gesê. “Ons kan dit nie genoeg benadruk hoe belangrik dit is dat ons nie ons waterbesparingspogings oor die volgende jaar moet verslap nie. Een winter se gemiddelde reënval sal ons nie uit die moeilikheid kry nie. Ons verwag boonop weer hierdie week warm weer en dit sal ŉ impak op watergebruik hê. Ons kan dit regtig nie in hierdie stadium bekostig dat ons watergebruik toeneem nie.” Limberg het gesê die verbruikersteiken sal binnekort na 600 miljoen liter water per dag aangepas word, om die erns van die situasie aan die inwoners oor te dra. “Kaapstad is in ŉ waterskaarsstreek geleë en klimaatsverandering vererger die situasie. Die stad bespoedig steeds sy noodwaterskemas kragtens die rampverklaring en plaas druk op programme om watervloei en watervliese deur lekkasies te verminder.” Inwoners kan ŉ e-pos stuur aan [email protected] vir enige navrae of om oortredings van die waterbeperkings aan te stuur (heg bewyse aan om die wetstoepassing te vergemaklik) of stuur ŉ SMS aan 31373. Besoek die stad se waterbeperkingsbladsy vir meer inligting.